## Awana

Den pågåande Covid-19-pandemien har og i år satt sitt preg på barnearbeidet på Vigra bedehus. Vinter og vår 2021 hadde vi ingen samlingar grunna nasjonale restriksjonar. Både leiarar og born opplevde eit sakn etter arbeidet, og jamnlege vurderingar om forsvarleg oppstart av arbeidet har vore gjort. Cubbies og Sparks gjekk saman og fungerte under namnet Barnekyrkja, og hadde fire samlingar gjennom hausten. Vi møttes annakvar søndag dei søndagane det ikkje var Søndagsskule på Roald. Dette gjorde at borna på Vigra og Giske kommune forøvrig hadde eit tilbod kvar søndag. Fleire av borna deltok på begge arrangementa. I Barnekyrkja har vi hatt ca-20-30 born, og ein god del foreldre. Av leiarar frå Cubbies - Marte Fylkesnes (hovudleiar), Sonia Røsvik Urkedal, Helene Gabriela Olsen, Sarah Røsvik og Hanna Løvold. Emma Røsvik, Julie Roaldsnes og Anna Severine Urkedal har vore med som unge leiarar, noko vi set stor pris på, og som vi opplever er ei leiartrening/disippeltrening, for å utruste dei til framtidig engasjement i Guds rike. Frå Sparks har vi på noverande tidspunkt ingen leiarar, men vi vil takke Sebastian van der Klauw for arbeidet han har gjort for Sparks-gjengen fram til han takka for laget i 2021. Samtidig vil vi rette ein stor og varm takk til Wenche Løvold som har hatt ei svært sentral rolle i at Awana har kome på Vigra. Wenche har hatt eit brennande og inspirerande engasjement for barnearbeidet på Vigra bedehus, og vi er svært takknemlig for alt ho har lagt ned av tid og ressursar. Tusen takk for alt du er og har vore for dette arbeidet! Når det gjeld T&T hadde vi første samling fredag 03.09. Vi har hatt 12 samlingar som har innehaldt bøn, song, undervisning, leik og fellessamling med snacks/mat. På T&T har det vore ca.25 born innom, med ein fast gjeng på 15 som kjem nesten kvar gong. Leiarar på T&T har vore Kathrine Grande Røsvik (hovudleiar), Ole Vidar Blindheim, Ida Van der Klauw og Jørgen Hamstad. Odd Kåre Naalsund og Thomas Mulelid har hjulpe oss å halde andakt ved eit par samlingar. Vi starta med samlingar i september, og har møttes kvar fredag til og med 26.nov. På grunn av auke i smittesituasjonen i Giske kommune såg vi oss nøydd å avlyse resten av dei planlagde samlingane før jul. Vi er takksame for verktøyet som awana-ressursane er, og det er fantastisk å få bli kjent med borna og tenåringane våre og sjå dei bli interessert i og glad i Jesus. Å få ein relasjon til borna og få vere ein medvandrar er også noko vi opplever som veldig dyrebart. At vi som kristne vaksne kan vere eit førebilete i å gi omsorg, gjere feil, le saman med dei, leike saman, vere lei oss saman og saman undre oss over dei store spørsmåla i livet. Det er stort å vere ein del av denne tenesta, og vi ynskjer fleire vaksne inn som kan stable stolar, ta med seg potetskruer eller heimelaga bollar, som kan halde ei andakt, som vil leike eller som berre vil vere saman med oss. Grunnlaget for trua blir lagt i barndommen, og kristent barnearbeid er difor det mest strategiske og målretta evangeliske arbeidet vi kan drive. Vi håper og ber om at fleire vil vere med i bønn og delta på samlingane saman med oss, slik vi kan hjelpe born og unge på Vigra og i Giske kommune til å kjenne, elske og tene Jesus. Mvh. Hovudleiarane i Awana Vigra v/Katrine Grande Røsvik.